
Parlamentul  României

Camera  Deputaţilor

Comisia pentru industrii si servicii


                 Bucureşti, 08.02.2010

                                                               Nr.23/416/2009






AVIZ

asupra proiectului de Lege privind transmiterea unor suprafeţe de teren

 pentru realizarea proiectului " Dezvoltarea şi modernizarea

 Aeroportului Internaţional Iaşi "



În conformitate cu prevederile art.95 din Regulamentul Camerei Deputaţilor, republicat, Comisia pentru industrii şi servicii a fost sesizată, spre dezbatere şi avizare cu proiectul de Lege privind transmiterea unor suprafeţe de teren pentru realizarea proiectului " Dezvoltarea şi modernizarea  Aeroportului Internaţional Iaşi ", trimis cu adresa nr.P.L.x 621 din 15 decembrie 2009 şi înregistrat cu nr.23/416 din 15 decembrie 2009, aviz ce va fi transmis la Comisia pentru agricultură, silvicultură, industrie alimentară şi servicii specifice şi la Comisia pentru învăţământ, ştiinţă, tineret şi sport.


Senatul, în calitate de primă Cameră sesizată, a respins proiectul de lege în şedinţa din 8 decembrie 2009.



Consiliul Legislativ, cu adresa nr.798/2008, a avizat favorabil proiectul de lege.


Prin acest proiect de lege se propune transmiterea unor terenuri în suprafaţă de 137,7783 ha din domeniul public al statului şi din administrarea Academiei de Ştiinţe Agricole şi Silvice „Gheorghe Ionescu-Siseşti” în domeniul public al judeţului Iaşi şi în administrarea Consiliului judeţean Iaşi, pentru realizarea obiectivului „Dezvoltarea şi modernizarea Aeroportului Internaţional Iaşi”.



Totodată se propune transmiterea unor terenuri în suprafaţă de 143,03 ha din domeniul privat al statului şi din administrarea Agenţiei Domeniilor Statului în domeniul public al statului şi în administrarea Academiei de Ştiinţe Agricole şi Silvice „Gheorghe Ionescu-Siseşti”.

 În conformitate cu prevederile art.61 din Regulamentul Camerei Deputaţilor, membrii Comisiei pentru industrii şi servicii au examinat textul proiectului de lege în şedinţa din 2 februarie 2010 şi au hotărât, cu unanimitate de voturi, avizarea nefavorabilă a proiectului de lege în forma adoptată de Senat.

Conform dispoziţiilor art.75 alin.(1) din Constituţia României, republicată, şi ale art.92 alin.(9) pct.1 din Regulamentul Camerei Deputaţilor, republicat, Camera Deputaţilor este Cameră decizională.



În raport de obiectul şi conţinutul său, proiectul de lege face parte din categoria legilor organice.

PREŞEDINTE,
Iulian Iancu
Consilier parlamentar, 

Ioan Bivolaru

